Ruotsalaisperäinen autoilija hurjasteli 214 km/t, herkkä suomalainen suivaantui ja alkoi hurja ralli

Kaksi ajokorttia lähti kuivumaan.

Poliisi pysäytti kaksi hurjastelijaa valtatie 4:llä Limingassa Oulun lähellä. Kuvituskuva.­

Ruotsissa asuva 33-vuotias mies päästeli autollaan yli 200 kilometriä tunnissa valtatie 4:llä Limingassa Oulun lähellä. Kiihdytys alkoi lauantai-iltana Haaransillan liikenneympyrästä.

Tämä oli liikaa kohta ohitetuksi tulleen 18-vuotiaan kempeleläisnuorukaisen herkästi haavoittuvalle itsetunnolle.

Kempeleläisnuorukainen kiihdytti omalla autollaan Haaransillassa riehaantuneen ruotsalaisperäisen autoilijan perään.

Mukaan kesäiltaiseen karkeloon liittyi viran puolesta myös Oulun poliisi, sillä se oli sattumalta suorittamassa liikenteen valvontaa Limingassa.

Poliisin partio seurasi kilpa-ajajia ja mittasi ruotsalaisperäiselle autoilijalle keskinopeusmittarilla nopeudeksi 214 kilometriä tunnissa, ja vielä märkäkorvaiselle kempeleläiselle juniorille 170 kilometriä tunnissa.

Nopeusrajoitus oli 100 kilometriä tunnissa.

Kumpikin hurjastelija saatiin pysäytettyä ja heitä epäillään törkeästä liikenneturvallisuuden vaarantamisesta.

Kummaltakin otettiin ajokortti pois. 33-vuotiaalla oli ruotsalainen ajokortti, kempeleläisellä noviisilla suomalainen.

Alkoholilla ei ollut osuutta tapahtuneeseen, ainoastaan ihmisluonnolla.